29.9.2023.
HR
Službeni list Europske unije
L 242/541
Općenito
1.
pozdravlja činjenicu da je Revizorski sud u svojem izvješću o godišnjoj računovodstvenoj dokumentaciji Zajedničkog poduzeća za financijsku godinu 2021. („izvješće Revizorskog suda”) utvrdio da godišnja računovodstvena dokumentacija u svim značajnim aspektima vjerno prikazuje financijsko stanje Zajedničkog poduzeća na dan 31. prosinca 2021.
te rezultate poslovanja, novčane tokove i promjene u neto imovini za financijsku godinu 2021., u skladu s financijskim pravilima Zajedničkog poduzeća i računovodstvenim pravilima koja je usvojio računovodstveni službenik Komisije; osim toga ističe činjenicu da su transakcije povezane s godišnjom računovodstvenom dokumentacijom za financijsku godinu 2021.
zakonite i pravilne u svim značajnim aspektima;
2.
žali, međutim, zbog toga što se u izvješću Revizorskog suda skreće pažnja na činjenicu da se u godišnjoj računovodstvenoj dokumentaciji Zajedničkog poduzeća za financijsku godinu 2021. objavljuje procjena ukupnog troška koji će Zajedničko poduzeće snositi za izvršenje obveza isporuke projekta ITER u visini od 18,3 milijarde EUR (u vrijednostima iz 2021.), i na činjenicu da bi promjene u ključnim pretpostavkama na kojima se procjena temelji i izloženost riziku mogle dovesti do znatnih povećanja troškova i/ili daljnjih kašnjenja u provedbi projekta ITER;
3.
potvrđuje da su u okviru programa Obzor Europa predviđeni ambiciozni ciljevi za Zajedničko poduzeće koji se mogu postići samo ako se osmisle i provedu djelotvorna rješenja za ispravljanje nedostataka u sustavima unutarnje kontrole, kao i za pripremu za buduće probleme, koji bi mogli proizaći iz povećanja odgovornosti, na primjer u području upravljanja ljudskim resursima i planiranja ljudskih resursa; u tom kontekstu ističe da posebno složeni i opterećujući izračuni i zahtjevi u pogledu izvješćivanja sa sobom nose velik rizik od pogreške te stoga poziva da se istraže mogućnosti pojednostavnjenja kad god je to moguće i u skladu s postojećim pravnim okvirom;
4.
sa zabrinutošću primjećuje da je Rusija članica projekta ITER-IO i da je obvezna isporučiti nekoliko elemenata projekata ITER na mjesto montaže u Francuskoj (Cadarache) i osigurati godišnje doprinose za ITER-IO, što predstavlja rizik od daljnjih kašnjenja i povećanja troškova projekta ITER;
5.
napominje da Zajedničko poduzeće ažurira procjenu ukupnih troškova izvršenja obveza isporuke za projekt ITER („procjena na završetku projekta”), što uključuje troškove faze izgradnje i operativne faze do 2035., kao i fazu stavljanja izvan pogona i deaktivacije do 2042.; nadalje napominje da je na kraju 2021.
Zajedničko poduzeće procijenilo da taj ukupni trošak iznosi 18,3 milijarde EUR (u vrijednostima iz 2021.), što uključuje ukupna plaćanja izvršena na kraju 2021.
u iznosu od 8,3 milijarde EUR i procjenu budućih plaćanja u visini od 10 milijardi EUR (u vrijednostima iz 2021.);
6.
upućuje na činjenicu da promjene u ključnim pretpostavkama za prethodnu procjenu i izloženost riziku mogu dovesti do daljnjih povećanja troškova i kašnjenja u provedbi projekta te za 2021.
smatra da bi, na temelju izvješća Revizorskog suda, posebnu pažnju trebalo posvetiti događajima koji mogu znatno utjecati na procjenu na završetku projekta; nadalje, napominje da te ključne pretpostavke uključuju novu referentnu osnovu za projekt ITER za prvo tromjesečje 2023., kasnu isporuku komponenata, sankcije protiv Rusije, odobrenje francuskog tijela za nuklearnu sigurnost (NSA) za sastavljanje komponenata u iskopu za tokomak čije je ishođenje u tijeku i očekivanu reviziju procjene troškova za kompleks vrućeg laboratorija; ističe da bi u slučaju problema u isporuci koji bi doveli do nedostatka ključnih komponenti za nastavak projekta trebalo istražiti alternativne mogućnosti opskrbe;
7.
podsjeća da se u okviru projekta ITER prvo operativno ispitivanje očekuje 2025., a postizanje pune energije fuzije do 2035.; primjećuje, međutim, da je taj temeljni plan donesen 2016. te da je otad 2025. sve manje izgledna kao rok zbog kašnjenja u izgradnji i proizvodnji te zbog pandemije bolesti COVID-19; dodatno naglašava da, prema izvješću Revizorskog suda, postoji rizik od daljnjeg kašnjenja zbog niza različitih konstrukcijskih problema, počevši od problema sa zavarivanjem dijelova vakuumske posude koji čine čeličnu komoru u kojoj će se provoditi fuzijski eksperimenti do problema s korozijom koja uzrokuje pukotine dubine do 2,2 milimetara na pločama toplinske obloge i koji pogađa sva 23 kilometra rashladnih cijevi zavarenih na površinu kompleksa; napominje da se novo vodstvo projekta ITER, zbog toga što bi pukotine u rashladnim cijevima mogle biti sustavni problem i utjecati na sve komponente toplinske obloge uređaja tokamak, usredotočilo na strategiju popravka ploča toplinske obloge i dijelova vakuumske posude;